奉和中書常舍人晚秋集賢院即事寄贈徐薛二侍御
作者：獨孤及
朝代：唐

paragraphs: 漢家金馬署，帝座紫微郎。
圖籍淩羣玉，歌詩冠柏梁。
陰陰萬年樹，肅肅五經堂。
揮翰忘朝食，研精待夕陽。
晴空露盤迥，秋月瑣窗涼。
遠興生斑鬢，高情寄縹囊。
葳蕤雙鸑鷟，夙昔並翱翔。
汲冢同刊謬，蓬山共補亡。
差池摧羽翮，流落限江湘。
禁省一分袂，昊天三雨霜。
石渠遺跡滿，水國暮雲長。
早晚朝宣室，歸時道路光。